Andhøy har kostet New Zealand titusener
Det skriver nyhetsbyrået APNZ. Tollvesenet på New Zealand satte i gang et søk etter yachten Nilaya i slutten av januar da Norge orienterte New Zealand om at Jarle Andhøy, ifølge hva man da visste, planla en tur til Antarktis med båten. Newzealenderne tok i bruk både båt og fly i søket, og dokumenter fra tollvesenet viser ifølge APNZ at dette kostet om lag 9.000 dollar. Den største utgiften var drivstoff til flyet, ifølge tollvesenet, som presiserer at det er satt av penger i budsjettene til slike søk. Nære venner til VGTV:- Derfor drar Andhøy tilbake Andhøy og mannskapet hans om bord på båten «Nilaya» reiste tilbake til New Zealand og McMurdo-sundet i slutten av januar, for å lete etter spor av «Berserk» og sine tre omkomne kamerater. Båten forsvant under en ekspedisjon i fjor, og har aldri blitt funnet. Nordmennene Robert Skaanes (34) fra Trondheim og Tom Gisle Bellika (36) fra Oslo omkom i forliset. Det samme gjorde sørafrikaneren Leonard J. Banks (32). Målet med Andhøys ekspedisjon har vært å få svar på hva som egentlig skjedde da de forsvant i isødet. Andhøy har høstet kritikk for å returnere til de antarktiske farvann. Lederen ved den newzealandske forskningsstasjonen Scott har uttrykt at Andhøys ekspedisjon vil være svært farlig å gjennomføre på denne tiden av året.
Jarle Andhøys ekspedisjon i Antarktis i vinter kostet New Zealands skattebetalere om lag 9.000 dollar, tilsvarende nærmere 42.000 kroner.